CELEX: 52021PC0006
Language: el
Date: 2021-01-13
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη μεικτή επιτροπή ΕΕ-ΧΚΔ που έχει συσταθεί δυνάμει της σύμβασης, της 20ής Μαΐου 1987, περί κοινού καθεστώτος διαμετακόμισης, όσον αφορά τροποποιήσεις της εν λόγω σύμβασης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.1.2021
            COM(2021) 6 final
            2021/0002(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη μεικτή επιτροπή ΕΕ-ΧΚΔ που έχει συσταθεί δυνάμει της σύμβασης, της 20ής Μαΐου 1987, περί κοινού καθεστώτος διαμετακόμισης, όσον αφορά τροποποιήσεις της εν λόγω σύμβασης
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί, εξ ονόματος της Ένωσης, στη μεικτή επιτροπή ΕΕ-ΧΚΔ
                  1
                για την κοινή διαμετακόμιση (στο εξής: μεικτή επιτροπή) όσον αφορά την προβλεπόμενη έκδοση απόφασης για την τροποποίηση των προσαρτημάτων της σύμβασης, της 20ής Μαΐου 1987, περί κοινού καθεστώτος διαμετακόμισης
                  2
                (στο εξής: σύμβαση).
            
            
               2.Πλαίσιο της πρότασης
            
            
               2.1.Η σύμβαση
            
            
               Η σύμβαση αποσκοπεί στη διευκόλυνση της διακίνησης εμπορευμάτων μεταξύ της Ευρωπαϊκής Ένωσης και άλλων χωρών που είναι συμβαλλόμενα μέρη της σύμβασης. Επεκτείνει το τελωνειακό καθεστώς διαμετακόμισης της Ένωσης
                  3
                στα συμβαλλόμενα μέρη της σύμβασης πλην της Ευρωπαϊκής Ένωσης και ορίζει τις υποχρεώσεις των συναλλασσομένων και των τελωνειακών αρχών για τα εμπορεύματα που μεταφέρονται στο πλαίσιο του εν λόγω καθεστώτος από ένα συμβαλλόμενο μέρος σε άλλο. Άρχισε να ισχύει την 1η Ιανουαρίου 1988.
            
            
               Η Ευρωπαϊκή Ένωση είναι συμβαλλόμενο μέρος της σύμβασης. Τα λοιπά συμβαλλόμενα κράτη μέρη είναι η Δημοκρατία της Ισλανδίας, η Δημοκρατία της Βόρειας Μακεδονίας, το Βασίλειο της Νορβηγίας, η Δημοκρατία της Σερβίας, η Ελβετική Συνομοσπονδία και η Δημοκρατία της Τουρκίας. Οι προαναφερόμενες χώρες αναφέρονται στη σύμβαση ως χώρες κοινής διαμετακόμισης.
            
            
               2.2.Η μεικτή επιτροπή
            
            
               Καθήκον της μεικτής επιτροπής είναι η διαχείριση της σύμβασης και η διασφάλιση της ορθής εφαρμογής της. Η επιτροπή εγκρίνει, με αποφάσεις, τροποποιήσεις των προσαρτημάτων της σύμβασης. 
            
            
               Οι αποφάσεις της μεικτής επιτροπής εγκρίνονται με κοινή συμφωνία
                  4
                των συμβαλλόμενων μερών, όπως προβλέπεται στο άρθρο 14 παράγραφος 2 της σύμβασης.
            
            
               2.3.Η προς έκδοση πράξη της μεικτής επιτροπής
            
            
               Στις αρχές του 2021, η μεικτή επιτροπή πρόκειται να εκδώσει, μέσω γραπτής διαδικασίας, απόφαση σχετικά με την τροποποίηση των προσαρτημάτων I και III της σύμβασης (στο εξής: προς έκδοση πράξη).
            
            
               Σκοπός της προς έκδοση πράξης είναι να ευθυγραμμιστεί η σύμβαση με τις διατάξεις του ενωσιακού τελωνειακού κώδικα (στο εξής: ΕΤΚ)
                  5
                και των κατ’ εξουσιοδότηση και εκτελεστικών πράξεών του σχετικά με το καθεστώς διαμετακόμισης και τον τελωνειακό χαρακτήρα των ενωσιακών εμπορευμάτων, καθώς και να πραγματοποιηθούν οι αναγκαίες αλλαγές στα προσαρτήματα της σύμβασης μετά την αποχώρηση του Ηνωμένου Βασιλείου από την Ένωση
                  6
                και την προσχώρηση του Ηνωμένου Βασιλείου στη σύμβαση. Πρόκειται για τα εξής:
            
            
               Το άρθρο 311 του εκτελεστικού κανονισμού (ΕΕ) 2015/2447
                  7
                της Επιτροπής (στο εξής: εκτελεστική πράξη), το οποίο προβλέπει το αίτημα μεταφοράς της είσπραξης της τελωνειακής οφειλής, τροποποιήθηκε τον Σεπτέμβριο του 2019
                  8
               . Η τροποποίηση καθορίζει τους κανόνες που διέπουν το αίτημα μεταφοράς της είσπραξης εάν η τελωνειακή αρχή χώρας που συμμετέχει σε πράξη διαμετακόμισης λάβει στοιχεία που αποδεικνύουν ότι τα γεγονότα από τα οποία γεννάται η τελωνειακή οφειλή συνέβησαν στο έδαφός της. Στις περιπτώσεις αυτές, η εν λόγω αρχή θα πρέπει να ζητήσει από τη χώρα αναχώρησης να της μεταβιβάσει την αρμοδιότητα εκκίνησης της διαδικασίας είσπραξης. Η χώρα αναχώρησης θα πρέπει να επιβεβαιώσει εντός ορισμένου χρονικού διαστήματος εάν μεταβιβάζει την αρμοδιότητα εκκίνησης της διαδικασίας είσπραξης στην τελωνειακή αρχή που υποβάλλει το αίτημα. Ως εκ τούτου, το άρθρο 50 του προσαρτήματος I της σύμβασης, το οποίο αναπαράγει το άρθρο 311 της εκτελεστικής πράξης, θα πρέπει να τροποποιηθεί αναλόγως.
            
            
               Το παράρτημα 72-04 της εκτελεστικής πράξης, το οποίο περιγράφει τη διαδικασία συνέχειας δραστηριοτήτων για την ενωσιακή διαμετακόμιση, τροποποιήθηκε και εφαρμόζεται από τις 30 Ιουνίου 2020
                  9
               . Προκειμένου να επιτευχθεί μεγαλύτερη ευελιξία στη διαδικασία συνέχειας δραστηριοτήτων κατά τη διαμετακόμιση και να μειωθούν οι διατυπώσεις και το κόστος για τις τελωνειακές αρχές, παρατάθηκε η ισχύς των έντυπων πιστοποιητικών συνολικής εγγύησης και των έντυπων πιστοποιητικών απαλλαγής από την υποχρέωση σύστασης εγγύησης. Το προσάρτημα Ι άρθρο 79 της σύμβασης και το προσάρτημα Ι παράρτημα ΙΙ κεφάλαιο III σημείο 19.3 της σύμβασης, το οποίο αντανακλά το παράρτημα 72-04 μέρος Ι κεφάλαιο III σημείο 19.3 της εκτελεστικής πράξης, θα πρέπει να τροποποιηθούν αναλόγως.
            
            
               Όταν ο ΕΤΚ παύσει να ισχύει ως προς το Ηνωμένο Βασίλειο και εντός αυτού, με εξαίρεση τη Βόρεια Ιρλανδία, το Ηνωμένο Βασίλειο θα προσχωρήσει στη σύμβαση ως χωριστό συμβαλλόμενο μέρος
                  10
                και θα εφαρμόζεται το πρωτόκολλο για τις Ιρλανδία/Βόρεια Ιρλανδία που προσαρτάται στη συμφωνία αποχώρησης του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
                  11
               . Η σύμβαση περιέχει αναφορές στα κράτη μέλη της ΕΕ, στις χώρες κοινής διαμετακόμισης και στους αντίστοιχους κωδικούς χώρας. Ως εκ τούτου, είναι αναγκαίο να πραγματοποιηθούν οι κατάλληλες αλλαγές στο προσάρτημα III της σύμβασης, ώστε να γίνεται διάκριση του Ηνωμένου Βασιλείου σε σχέση με τη Βόρεια Ιρλανδία και να υποδηλώνεται ότι ο ΕΤΚ, ιδίως όσον αφορά τις διατάξεις περί εγγυήσεων, εφαρμόζεται στη Βόρεια Ιρλανδία. 
            
            
               Η θέση της ΕΕ σχετικά με το σχέδιο απόφασης της μεικτής επιτροπής για τις περαιτέρω τροποποιήσεις της σύμβασης βασίζεται στους κανόνες της ΕΕ που είχαν ήδη συμφωνηθεί από το Συμβούλιο (ιδίως στις διατάξεις των κατ’ εξουσιοδότηση και εκτελεστικών πράξεων του ενωσιακού τελωνειακού κώδικα). Το περιεχόμενο που αφορά την εφαρμογή του πρωτοκόλλου για τις Ιρλανδία/Βόρεια Ιρλανδία είναι σύμφωνο με το εν λόγω πρωτόκολλο.
            
            
               Η προς έκδοση πράξη θα καταστεί δεσμευτική για τα μέρη σύμφωνα με το άρθρο 2 της εν λόγω απόφασης, στο οποίο προβλέπεται ότι η απόφαση αρχίζει να ισχύει την ημέρα της έκδοσής της.
            
            
               Οι διατάξεις σχετικά με την ισχύ των έντυπων πιστοποιητικών συνολικής εγγύησης και των έντυπων πιστοποιητικών απαλλαγής από την υποχρέωση σύστασης εγγύησης θα πρέπει να εφαρμόζονται αναδρομικά από τις 30 Ιουνίου 2020. Θα πρέπει να παρέχονται ίσοι όροι στους τριτεγγυητές βάσει του δικαίου της Ένωσης και της σύμβασης. Η παραταθείσα περίοδος ισχύος των πιστοποιητικών ισχύει ήδη από τις 30 Ιουνίου 2020 στην τελωνειακή νομοθεσία της Ένωσης. 
            
         
         
            
               Οι διατάξεις που αφορούν την εφαρμογή του πρωτοκόλλου για τις Ιρλανδία/Βόρεια Ιρλανδία θα εφαρμόζονται από τη στιγμή που ο ΕΤΚ παύσει να ισχύει ως προς το Ηνωμένο Βασίλειο και εντός αυτού, με εξαίρεση τη Βόρεια Ιρλανδία όπου ο ΕΤΚ θα εξακολουθήσει να εφαρμόζεται μετά την εν λόγω ημερομηνία, και το Ηνωμένο Βασίλειο προσχωρήσει στη σύμβαση ως χωριστό συμβαλλόμενο μέρος.
            
            
               Σύμφωνα με το άρθρο 15 παράγραφος 3 της σύμβασης, οι αποφάσεις με τις οποίες τροποποιείται η σύμβαση τίθενται σε ισχύ από τα συμβαλλόμενα μέρη σύμφωνα με τη νομοθεσία τους.
            
            
               3.Θέση που πρέπει να ληφθεί εξ ονόματος της Ένωσης
            
            
               
                  Η προτεινόμενη θέση που πρέπει να ληφθεί εξ ονόματος της Ένωσης είναι η τροποποίηση των προσαρτημάτων I και III της σύμβασης, ώστε να ευθυγραμμιστούν με τα ακόλουθα:
               
               
                  ·το τελωνειακό δίκαιο της Ένωσης που διέπει το καθεστώς ενωσιακής διαμετακόμισης και, ιδίως, το τροποποιημένο άρθρο 311 της εκτελεστικής πράξης, το οποίο ορίζει το αίτημα μεταφοράς της είσπραξης της τελωνειακής οφειλής και το παράρτημα 72-04 της εκτελεστικής πράξης, όσον αφορά την ισχύ των έντυπων πιστοποιητικών συνολικής εγγύησης και των έντυπων πιστοποιητικών απαλλαγής από την υποχρέωση σύστασης εγγύησης τα οποία χρησιμοποιούνται στη διαδικασία συνέχειας δραστηριοτήτων·
               
               
                  ·την εφαρμογή του πρωτοκόλλου για τις Ιρλανδία/Βόρεια Ιρλανδία και, ιδίως, να γίνεται διάκριση του Ηνωμένου Βασιλείου σε σχέση με τη Βόρεια Ιρλανδία, κατά περίπτωση.
               
            
            
               Η προτεινόμενη θέση συνάδει με την κοινή εμπορική πολιτική.
            
            
               Διασφαλίζοντας την πλήρη ευθυγράμμιση της σύμβασης με την ισχύουσα ενωσιακή νομοθεσία και, κατά συνέπεια, δημιουργώντας ομοιόμορφες προϋποθέσεις για τη συνεκτική εφαρμογή των διατάξεων που αφορούν το καθεστώς ενωσιακής διαμετακόμισης και το κοινό καθεστώς διαμετακόμισης, οι προτεινόμενες τροποποιήσεις της σύμβασης αναμένεται να αποφέρουν σημαντικά και απτά οφέλη τόσο για τους συναλλασσομένους όσο και για τις τελωνειακές διοικήσεις.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.»
            
            
               Το άρθρο 15 παράγραφος 3 της σύμβασης προβλέπει ότι η μεικτή επιτροπή ΕΕ-ΧΚΔ θεσπίζει, με αποφάσεις, τροποποιήσεις των προσαρτημάτων της σύμβασης.
            
            
               4.1.2.Εφαρμογή στην προκειμένη περίπτωση
            
            
               Η μεικτή επιτροπή είναι όργανο που έχει συσταθεί δυνάμει συμφωνίας, ήτοι της σύμβασης περί κοινού καθεστώτος διαμετακόμισης.
            
            
               Η απόφαση την οποία καλείται να εκδώσει η μεικτή επιτροπή συνιστά πράξη που παράγει έννομα αποτελέσματα. Η προς έκδοση πράξη θα είναι δεσμευτική βάσει του διεθνούς δικαίου σύμφωνα με το άρθρο 15 παράγραφος 3 και το άρθρο 20 της σύμβασης. 
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της σύμβασης.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
         
         
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης για την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση βάσει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή η κύρια ή πρωτεύουσα συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προς έκδοση πράξης αφορούν τον στόχο της διασφάλισης αποτελεσματικών διαδικασιών διέλευσης των συνόρων για τα εμπορεύματα. Ο κύριος στόχος και το περιεχόμενο της προς έκδοση πράξης αφορούν, επομένως, την κοινή εμπορική πολιτική.
            
            
               Ως εκ τούτου, η ουσιαστική νομική βάση της προτεινόμενης απόφασης είναι το άρθρο 207 της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 207 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               5.Δημοσίευση της προς έκδοση πράξης
            
            
               Δεδομένου ότι η πράξη της μεικτής επιτροπής θα τροποποιήσει τη σύμβαση και τα προσαρτήματά της, κρίνεται σκόπιμο να δημοσιευθεί στην Επίσημη Εφημερίδα της Ευρωπαϊκής Ένωσης μετά την έκδοσή της.
            
            
               2021/0002 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη μεικτή επιτροπή ΕΕ-ΧΚΔ που έχει συσταθεί δυνάμει της σύμβασης, της 20ής Μαΐου 1987, περί κοινού καθεστώτος διαμετακόμισης, όσον αφορά τροποποιήσεις της εν λόγω σύμβασης
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η σύμβαση περί κοινού καθεστώτος διαμετακόμισης
                  12
                (στο εξής: σύμβαση) συνήφθη μεταξύ της Ευρωπαϊκής Οικονομικής Κοινότητας, της Δημοκρατίας της Αυστρίας, της Δημοκρατίας της Φινλανδίας, της Δημοκρατίας της Ισλανδίας, του Βασιλείου της Νορβηγίας, του Βασιλείου της Σουηδίας και της Ελβετικής Συνομοσπονδίας, στις 20 Μαΐου 1987 και άρχισε να ισχύει την 1η Ιανουαρίου 1988.
            
            
               (2)Σύμφωνα με το άρθρο 15 παράγραφος 3 στοιχείο α) της σύμβασης, η μεικτή επιτροπή η οποία συστάθηκε δυνάμει της εν λόγω σύμβασης δύναται να θεσπίζει, με αποφάσεις, τροποποιήσεις των προσαρτημάτων της σύμβασης.
            
            
               (3)Στις αρχές του 2021, η μεικτή επιτροπή πρόκειται να εκδώσει απόφαση σχετικά με την τροποποίηση των προσαρτημάτων I και III της σύμβασης.
            
            
               (4)Είναι σκόπιμο να καθοριστεί η θέση που πρέπει να ληφθεί, εξ ονόματος της Ένωσης, στη μεικτή επιτροπή, δεδομένου ότι η απόφαση τροποποίησης των προσαρτημάτων Ι και ΙΙΙ της σύμβασης θα είναι δεσμευτική για την Ένωση.
            
         
         
            
               (5)Το άρθρο 311 του εκτελεστικού κανονισμού (ΕΕ) 2015/2447
                  13
                της Επιτροπής (στο εξής: εκτελεστική πράξη), το οποίο προβλέπει το αίτημα μεταφοράς της είσπραξης της τελωνειακής οφειλής, έχει τροποποιηθεί
                  14
               . Σύμφωνα με τις νέες παραγράφους 3 και 4, εάν η τελωνειακή αρχή χώρας που συμμετέχει σε πράξη διαμετακόμισης λάβει στοιχεία που αποδεικνύουν ότι τα γεγονότα από τα οποία γεννάται η τελωνειακή οφειλή συνέβησαν στο έδαφός της, η εν λόγω αρχή θα πρέπει να ζητήσει από τη χώρα αναχώρησης να της μεταβιβάσει την αρμοδιότητα εκκίνησης της διαδικασίας είσπραξης. Η χώρα αναχώρησης θα πρέπει να επιβεβαιώσει εντός ορισμένου χρονικού διαστήματος εάν μεταβιβάζει την αρμοδιότητα εκκίνησης της διαδικασίας είσπραξης στην τελωνειακή αρχή που υποβάλλει το αίτημα. Ως εκ τούτου, το άρθρο 50 του προσαρτήματος I της σύμβασης, το οποίο αντανακλά τις διατάξεις του άρθρου 311 της εκτελεστικής πράξης, θα πρέπει να τροποποιηθεί αναλόγως.
            
            
               (6)Το παράρτημα 72-04 της εκτελεστικής πράξης, το οποίο περιγράφει τη διαδικασία συνέχειας δραστηριοτήτων για την ενωσιακή διαμετακόμιση τροποποιήθηκε
                  15
               . Προκειμένου να επιτευχθεί μεγαλύτερη ευελιξία στη διαδικασία συνέχειας δραστηριοτήτων κατά τη διαμετακόμιση και να μειωθούν οι διατυπώσεις και το κόστος για τις τελωνειακές αρχές, παρατάθηκε η ισχύς των έντυπων πιστοποιητικών συνολικής εγγύησης και των έντυπων πιστοποιητικών απαλλαγής από την υποχρέωση σύστασης εγγύησης. Ως εκ τούτου, το προσάρτημα Ι άρθρο 79 της σύμβασης και το προσάρτημα Ι παράρτημα ΙΙ κεφάλαιο III σημείο 19.3 της σύμβασης, το οποίο αντανακλά το παράρτημα 72-04 μέρος Ι κεφάλαιο III σημείο 19.3 της εκτελεστικής πράξης, θα πρέπει να τροποποιηθούν αναλόγως.
            
            
               (7)Όταν ο ΕΤΚ παύσει να ισχύει ως προς το Ηνωμένο Βασίλειο και εντός αυτού, με εξαίρεση τη Βόρεια Ιρλανδία, το Ηνωμένο Βασίλειο θα προσχωρήσει στη σύμβαση ως χωριστό συμβαλλόμενο μέρος
                  16
                και θα εφαρμόζεται το πρωτόκολλο για τις Ιρλανδία/Βόρεια Ιρλανδία στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
                  17
               . Η σύμβαση περιέχει αναφορές στα ονόματα των κρατών μελών της ΕΕ, στις χώρες κοινής διαμετακόμισης και στους αντίστοιχους κωδικούς χώρας. Ως εκ τούτου, είναι αναγκαίο να πραγματοποιηθούν οι κατάλληλες αλλαγές στο προσάρτημα III της σύμβασης, ώστε να υποδηλώνεται ότι το Ηνωμένο Βασίλειο είναι χώρα κοινής διαμετακόμισης και ότι ο ΕΤΚ, ιδίως όσον αφορά τις διατάξεις περί εγγυήσεων, εφαρμόζεται στη Βόρεια Ιρλανδία,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί, εξ ονόματος της Ένωσης, στην 33η συνεδρίαση ή σε επόμενη συνεδρίαση της μεικτής επιτροπής ή μέσω γραπτής διαδικασίας όσον αφορά τις τροποποιήσεις των προσαρτημάτων της εν λόγω σύμβασης βασίζεται στο σχέδιο απόφασης της μεικτής επιτροπής που επισυνάπτεται στην παρούσα απόφαση.
            
            
               Οι εκπρόσωποι της Ένωσης στη μεικτή επιτροπή μπορούν να συμφωνήσουν σε ήσσονος σημασίας αλλαγές στο σχέδιο απόφασης της μεικτής επιτροπής χωρίς περαιτέρω απόφαση του Συμβουλίου.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Χώρες κοινής διαμετακόμισης.
               
               
                  
                     (2)
                  
                        ΕΕ L 226 της 13.8.1987, σ. 2.
               
               
                  
                     (3)
                  
                        Άρθρα 226 και 227 του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).
               
               
                  
                     (4)
                  
                        Κανένα συμβαλλόμενο μέρος δεν προέβαλε αντιρρήσεις.
               
               
                  
                     (5)
                  
                        Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).
               
               
                  
                     (6)
                  
                        ΕΕ L 29 της 31.1.2020, σ. 7.
               
               
                  
                     (7)
                  
                        Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).
               
               
                  
                     (8)
                  
                        Εκτελεστικός κανονισμός (ΕΕ) 2019/1394 της Επιτροπής, της 10ης Σεπτεμβρίου 2019, για την τροποποίηση και διόρθωση του εκτελεστικού κανονισμού (ΕΕ) 2015/2447 σχετικά με ορισμένους κανόνες για την επιτήρηση για θέση σε ελεύθερη κυκλοφορία και την έξοδο από το τελωνειακό έδαφος της Ένωσης (ΕΕ L 234 της 11.9.2019, σ. 1).
               
               
                  
                     (9)
                  
                        Εκτελεστικός κανονισμός (ΕΕ) 2020/893 της Επιτροπής, της 29ης Ιουνίου 2020, για την τροποποίηση του εκτελεστικού κανονισμού (ΕΕ) 2015/2447 για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 206 της 30.6.2020, σ. 8).
               
               
                  
                     (10)
                  
                        Απόφαση αριθ. 1/2018 της μεικτής επιτροπής ΕΕ-ΧΚΔ, της 4ης Δεκεμβρίου 2018, όσον αφορά πρόσκληση προς το Ηνωμένο Βασίλειο να προσχωρήσει στη σύμβαση περί κοινού καθεστώτος διαμετακόμισης [2018/1987] (ΕΕ L 317 της 14.12.2018, σ. 47).
               
               
                  
                     (11)
                  
                        ΕΕ L 29 της 31.1.2020, σ. 102.
               
               
                  
                     (12)
                  
                        ΕΕ L 226 της 13.8.1987, σ. 2.
               
               
                  
                     (13)
                  
                        Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).
               
               
                  
                     (14)
                  
                        Εκτελεστικός κανονισμός (ΕΕ) 2019/1394 της Επιτροπής, της 10ης Σεπτεμβρίου 2019, για την τροποποίηση και διόρθωση του εκτελεστικού κανονισμού (ΕΕ) 2015/2447 σχετικά με ορισμένους κανόνες για την επιτήρηση για θέση σε ελεύθερη κυκλοφορία και την έξοδο από το τελωνειακό έδαφος της Ένωσης (ΕΕ L 234 της 11.9.2019, σ. 1).
               
               
                  
                     (15)
                  
                        Εκτελεστικός κανονισμός (ΕΕ) 2020/893 της Επιτροπής, της 29ης Ιουνίου 2020, για την τροποποίηση του εκτελεστικού κανονισμού (ΕΕ) 2015/2447 για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 206 της 30.6.2020, σ. 8).
               
               
                  
                     (16)
                  
                        Απόφαση αριθ. 1/2018 της μεικτής επιτροπής ΕΕ-ΧΚΔ, της 4ης Δεκεμβρίου 2018, όσον αφορά πρόσκληση προς το Ηνωμένο Βασίλειο να προσχωρήσει στη σύμβαση περί κοινού καθεστώτος διαμετακόμισης [2018/1987] (ΕΕ L 317 της 14.12.2018, σ. 47).
               
               
                  
                     (17)
                  
                        ΕΕ L 29 της 31.1.2020, σ. 102.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.1.2021
            COM(2021) 6 final
            ΠΑΡΑΡΤΗΜΑ 
            της
            Πρότασης απόφασης του Συμβουλίου
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη μεικτή επιτροπή ΕΕ-ΧΚΔ που έχει συσταθεί δυνάμει της σύμβασης, της 20ής Μαΐου 1987, περί κοινού καθεστώτος διαμετακόμισης, όσον αφορά τροποποιήσεις της εν λόγω σύμβασης
            
               
         
         
            
               ΣΧΕΔΙΟ 
                  ΑΠΟΦΑΣΗ αριθ.      /2021 της μεικτής επιτροπής ΕΕ-ΧΚΔ που έχει συσταθεί δυνάμει της σύμβασης, της 20ής Μαΐου 1987, περί κοινού καθεστώτος διαμετακόμισης 
                  της …..2021 
                  για την τροποποίηση των προσαρτημάτων I και III της σύμβασης  
            
            
            
            
               Η ΜΕΙΚΤΗ ΕΠΙΤΡΟΠΗ ΕΕ-ΧΚΔ
            
            
               Έχοντας υπόψη τη σύμβαση, της 20ής Μαΐου 1987, περί κοινού καθεστώτος διαμετακόμισης και, ιδίως, το άρθρο 15 παράγραφος 3 στοιχείο α),
            
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 15 παράγραφος 3 στοιχείο α) της σύμβασης, της 20ής Μαΐου 1987, περί κοινού καθεστώτος διαμετακόμισης
                  1
                (στο εξής: σύμβαση), η μεικτή επιτροπή που συστάθηκε δυνάμει της εν λόγω σύμβασης πρόκειται να εγκρίνει, με απόφαση, τροποποιήσεις των προσαρτημάτων της σύμβασης.
            
            
               (2)Το άρθρο 311 του εκτελεστικού κανονισμού (ΕΕ) 2015/2447 της Επιτροπής
                  2
               , το οποίο προβλέπει το αίτημα μεταφοράς της είσπραξης της τελωνειακής οφειλής, έχει τροποποιηθεί
                  3
               . Σύμφωνα με τις νέες παραγράφους 3 και 4, εάν η τελωνειακή αρχή χώρας που συμμετέχει σε πράξη διαμετακόμισης λάβει στοιχεία που αποδεικνύουν ότι τα γεγονότα από τα οποία γεννάται η τελωνειακή οφειλή συνέβησαν στο έδαφός της, η εν λόγω αρχή θα πρέπει να ζητήσει από τη χώρα αναχώρησης να της μεταβιβάσει την αρμοδιότητα εκκίνησης της διαδικασίας είσπραξης. Η χώρα αναχώρησης θα πρέπει να επιβεβαιώσει εντός ορισμένου χρονικού διαστήματος εάν μεταβιβάζει την αρμοδιότητα εκκίνησης της διαδικασίας είσπραξης στην τελωνειακή αρχή που υποβάλλει το αίτημα. Ως εκ τούτου, το άρθρο 50 του προσαρτήματος I της σύμβασης, το οποίο αντανακλά τις διατάξεις του άρθρου 311 του εκτελεστικού κανονισμού (ΕΕ) 2015/2447 της Επιτροπής, θα πρέπει να τροποποιηθεί αναλόγως.
            
            
               (3)Το παράρτημα 72-04 του εκτελεστικού κανονισμού (ΕΕ) 2015/2447 της Επιτροπής, το οποίο περιγράφει τη διαδικασία συνέχειας δραστηριοτήτων για την ενωσιακή διαμετακόμιση, τροποποιήθηκε
                  4
                και εφαρμόζεται από τις 30 Ιουνίου 2020. Σύμφωνα με το τροποποιημένο κεφάλαιο III σημείο 19.3, η ισχύς των έντυπων πιστοποιητικών συνολικής εγγύησης και των έντυπων πιστοποιητικών απαλλαγής από την υποχρέωση σύστασης εγγύησης που προβλέπονται στο παράρτημα 72-04 του εκτελεστικού κανονισμού (ΕΕ) 2015/2447 έχει παραταθεί προκειμένου να επιτευχθεί μεγαλύτερη ευελιξία στη διαδικασία συνέχειας δραστηριοτήτων κατά τη διαμετακόμιση και να μειωθούν οι διατυπώσεις και το κόστος για τις τελωνειακές αρχές. Ως εκ τούτου, το προσάρτημα Ι άρθρο 79 της σύμβασης και το προσάρτημα Ι παράρτημα ΙΙ κεφάλαιο III σημείο 19.3 της σύμβασης, το οποίο αντανακλά το παράρτημα 72-04 μέρος Ι κεφάλαιο III σημείο 19.3 του προαναφερόμενου εκτελεστικού κανονισμού, θα πρέπει να τροποποιηθούν αναλόγως. Η εν λόγω τροποποίηση θα πρέπει επίσης να εφαρμόζεται από τις 30 Ιουνίου 2020 ώστε να παρέχονται ίσοι όροι στους τριτεγγυητές βάσει της ενωσιακής τελωνειακής νομοθεσίας και της σύμβασης. 
            
            
               (4)Τα έντυπα για τις αναλήψεις υποχρέωσης τριτεγγυητή παρατίθενται στα παραρτήματα Γ1, Γ2, Γ4, Γ5 και Γ6 του προσαρτήματος ΙΙΙ της σύμβασης. Στα έντυπα αυτά απαριθμούνται τα κράτη μέλη της Ένωσης και τα άλλα συμβαλλόμενα μέρη της σύμβασης. Η απόφαση αριθ. 2/2018
                  5
                της μεικτής επιτροπής ΕΕ-ΧΚΔ απαλείφει τις αναφορές στο Ηνωμένο Βασίλειο ως κράτος μέλος της Ένωσης και εισαγάγει την αναφορά στο Ηνωμένο Βασίλειο ως χώρα κοινής διαμετακόμισης από την ημερομηνία κατά την οποία τίθεται σε ισχύ η προσχώρηση του Ηνωμένου Βασιλείου ως χωριστού συμβαλλόμενου μέρους. Ωστόσο, επιπροσθέτως, ως συνέπεια της εφαρμογής του πρωτοκόλλου για τις Ιρλανδία/Βόρεια Ιρλανδία
                  6
               , για τις πράξεις ενωσιακής διαμετακόμισης η Βόρεια Ιρλανδία θα πρέπει να αναφέρεται κατά τρόπο που να υποδηλώνει ότι κάθε εγγύηση που ισχύει στα κράτη μέλη της ΕΕ πρέπει επίσης να ισχύει στη Βόρεια Ιρλανδία.
            
            
               (5)Ως συνέπεια της εφαρμογής του πρωτοκόλλου για τις Ιρλανδία/Βόρεια Ιρλανδία και σύμφωνα με το άρθρο 5 παράγραφος 2 του κανονισμού (ΕΚ) αριθ. 471/2009
                  7
               , εισήχθη
                  8
                ο νέος κωδικός «XI» για να γίνεται διάκριση του Ηνωμένου Βασιλείου σε σχέση με τη Βόρεια Ιρλανδία. Η χρήση των κωδικών χώρας που ορίζονται στο παράρτημα Α2 και στο παράρτημα Β1 του προσαρτήματος ΙΙΙ της σύμβασης θα πρέπει να τροποποιηθεί αναλόγως.
            
            
               (6)Για να εξασφαλιστεί η ορθή εφαρμογή του νέου κωδικού «XI», όλες οι αναφορές της σύμβασης στη χρήση κωδικών χώρας θα πρέπει να παραπέμπουν στο παράρτημα Α2 ή στο παράρτημα Β1 του προσαρτήματος III της σύμβασης.
            
            
               (7)Η απόφαση αριθ. 2/2018 της μεικτής επιτροπής ΕΕ-ΧΚΔ αρχίζει να ισχύει την 1η Ιανουαρίου 2021 μετά την έναρξη ισχύος της απόφασης αριθ. 1/2019
                  9
                της μεικτής επιτροπής ΕΕ-ΧΚΔ στις 4 Δεκεμβρίου 2019. Η απόφαση αριθ. 1/2019 εισήγαγε τη νέα ονομασία «Δημοκρατία της Βόρειας Μακεδονίας» στα έντυπα για τις αναλήψεις υποχρέωσης τριτεγγυητή που παρατίθενται στα παραρτήματα Γ1, Γ2, Γ4, Γ5 και Γ6 του προσαρτήματος III της σύμβασης, ενώ η απόφαση αριθ. 2/2018 εισήγαγε εκ παραδρομής την παλαιά ονομασία «πρώην Γιουγκοσλαβική Δημοκρατία της Μακεδονίας» στα παραρτήματα Γ1, Γ2 και Γ4. Ως εκ τούτου, η νέα ονομασία «Δημοκρατία της Βόρειας Μακεδονίας» θα πρέπει να επανεισαχθεί στα εν λόγω έντυπα.
            
            
               Ως εκ τούτου, η σύμβαση θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               (1)Το προσάρτημα I της σύμβασης τροποποιείται σύμφωνα με το παράρτημα Α της παρούσας απόφασης.
            
            
               (2)Το προσάρτημα III της σύμβασης τροποποιείται σύμφωνα με το παράρτημα Β της παρούσας απόφασης.
            
         
         
            
               Άρθρο 2
            
            
               Η παρούσα απόφαση αρχίζει να ισχύει από την ημέρα της έκδοσής της.
            
            
               Τα σημεία 2 και 3 του παραρτήματος Α εφαρμόζονται από τις 30 Ιουνίου 2020.
            
            
               Τα σημεία 1 έως 4 του παραρτήματος Β εφαρμόζονται από την ημερομηνία προσχώρησης του Ηνωμένου Βασιλείου στη σύμβαση ως συμβαλλόμενου μέρους.
            
            
            
               Έγινε στ...
            
            
               
                     Για τη μεικτή επιτροπή
               
               
                     Ο Πρόεδρος
               
            
            
               
            
               Παράρτημα A
            
            
               Το προσάρτημα I της σύμβασης τροποποιείται ως εξής:
            
            
               (1)Στο άρθρο 50, προστίθενται οι ακόλουθες παράγραφοι 3 και 4:
            
            
               «3. Εάν η τελωνειακή αρχή χώρας που συμμετέχει σε πράξη κοινής διαμετακόμισης λάβει στοιχεία, πριν από την παρέλευση της προθεσμίας που αναφέρεται στο άρθρο 114 παράγραφος 2 στοιχείο α), που αποδεικνύουν ότι τα γεγονότα από τα οποία γεννάται η τελωνειακή οφειλή συνέβησαν στο έδαφός της, η εν λόγω αρχή αποστέλλει προς την τελωνειακή αρχή της χώρας αναχώρησης αμέσως και σε κάθε περίπτωση εντός της συγκεκριμένης προθεσμίας δεόντως αιτιολογημένο αίτημα μεταβίβασης της αρμοδιότητας εκκίνησης της διαδικασίας είσπραξης στην τελωνειακή αρχή που υποβάλλει το αίτημα.
            
            
               4. Η τελωνειακή αρχή της χώρας αναχώρησης βεβαιώνει την παραλαβή του αιτήματος που υποβάλλεται σύμφωνα με την παράγραφο 3 και ενημερώνει την τελωνειακή αρχή που υποβάλλει το αίτημα, εντός 28 ημερών από την ημερομηνία αποστολής του αιτήματος, εάν συμφωνεί με την ικανοποίηση του αιτήματος και τη μεταβίβαση της αρμοδιότητας εκκίνησης της διαδικασίας είσπραξης στην αρχή που υποβάλλει το αίτημα.»
            
            
               (2)Στο άρθρο 79:
            
            
               α)η παράγραφος 2 αντικαθίσταται από το ακόλουθο κείμενο:
            
            
               «2. Η διάρκεια ισχύος του πιστοποιητικού συνολικής εγγύησης ή του πιστοποιητικού απαλλαγής από την υποχρέωση σύστασης εγγύησης δεν υπερβαίνει τα πέντε έτη. Ωστόσο, το τελωνείο εγγύησης έχει τη δυνατότητα να παρατείνει την εν λόγω χρονική περίοδο άπαξ κατά πέντε έτη το πολύ.»
            
            
               β)μετά την παράγραφο 2 προστίθενται οι παράγραφοι 3 και 4:
            
            
               «3. Όταν, κατά τη διάρκεια ισχύος του πιστοποιητικού, το τελωνείο εγγύησης πληροφορείται ότι το πιστοποιητικό, ως αποτέλεσμα πολλαπλών αλλαγών, δεν είναι αρκετά ευανάγνωστο και μπορεί να απορριφθεί από το τελωνείο αναχώρησης, το τελωνείο εγγύησης ακυρώνει το πιστοποιητικό και εκδίδει νέο πιστοποιητικό, κατά περίπτωση. 
            
            
               4. Τα πιστοποιητικά με περίοδο ισχύος δύο ετών παραμένουν έγκυρα. Το τελωνείο εγγύησης έχει τη δυνατότητα να παρατείνει την περίοδο ισχύος τους άπαξ κατά πέντε έτη το πολύ.»
            
         
         
            
               (3)Στο παράρτημα ΙΙ κεφάλαιο III, το σημείο 19.3 αντικαθίσταται από το ακόλουθο κείμενο:
            
            
               «19.3 Η διάρκεια ισχύος του πιστοποιητικού συνολικής εγγύησης ή του πιστοποιητικού απαλλαγής από την υποχρέωση σύστασης εγγύησης δεν υπερβαίνει τα πέντε έτη. Ωστόσο, το τελωνείο εγγύησης έχει τη δυνατότητα να παρατείνει την εν λόγω χρονική περίοδο άπαξ κατά πέντε έτη το πολύ. 
            
            
               Όταν, κατά τη διάρκεια ισχύος του πιστοποιητικού, το τελωνείο εγγύησης πληροφορείται ότι το πιστοποιητικό, ως αποτέλεσμα πολλαπλών αλλαγών, δεν είναι αρκετά ευανάγνωστο και μπορεί να απορριφθεί από το τελωνείο αναχώρησης, το τελωνείο εγγύησης ακυρώνει το πιστοποιητικό και εκδίδει νέο πιστοποιητικό, κατά περίπτωση. 
            
            
               Τα πιστοποιητικά με περίοδο ισχύος δύο ετών παραμένουν έγκυρα. Το τελωνείο εγγύησης έχει τη δυνατότητα να παρατείνει την περίοδο ισχύος τους άπαξ κατά πέντε έτη το πολύ.»
            
            
               
            
               Παράρτημα B
            
            
               Το προσάρτημα III της σύμβασης τροποποιείται ως εξής:
            
            
               (1)Στο παράρτημα A1 τίτλος II κεφάλαιο II σημείο B «Πληροφοριακά στοιχεία τα οποία περιλαμβάνει η δήλωση διαμετακόμισης», εδάφιο «ΣΤΟΙΧΕΙΑ ΑΝΑΦΟΡΑΣ ΕΓΓΥΗΣΗΣ», το κείμενο «(κωδικός χώρας ISO άλφα 2)» στο «Περιεχόμενο» του πεδίου 2 αντικαθίσταται από το ακόλουθο κείμενο:
            
            
               «(ο κωδικός χώρας παρατίθεται στο παράρτημα Α2)».
            
            
               (2)Στο παράρτημα A2 σημείο 1, προστίθεται η ακόλουθη πρόταση:
            
            
               «Ο κωδικός χώρας XI χρησιμοποιείται για τη Βόρεια Ιρλανδία.».
            
            
               (3)Στο παράρτημα A4 σημείο 1, το κείμενο «(κωδικός χώρας ISO άλφα 2)» στο «Περιεχόμενο» του πεδίου 2 αντικαθίσταται από το ακόλουθο κείμενο:
            
            
               «(ο κωδικός χώρας παρατίθεται στο παράρτημα Α2)».
            
            
               (4)Στο παράρτημα B1, η θέση 51 τροποποιείται ως εξής:
            
            
               α)η φράση «GBΗνωμένο Βασίλειο» αντικαθίσταται από το κείμενο:
            
            
               «GB
                     Ηνωμένο Βασίλειο (πλην της Βόρειας Ιρλανδίας)»·
            
            
               β)το ακόλουθο σημείο προστίθεται στον πίνακα:
            
            
               «XI
                     Βόρεια Ιρλανδία».
            
            
               (5)Στο παράρτημα Γ1, το σημείο 1 τροποποιείται ως εξής:
            
            
               α)η φράση «της πρώην Γιουγκοσλαβικής Δημοκρατίας της Μακεδονίας» αντικαθίσταται από τη φράση «της Δημοκρατίας της Βόρειας Μακεδονίας»·
            
         
         
            
               β)προστίθεται η τελική σημείωση 3α στη φράση «το Ηνωμένο Βασίλειο της Μεγάλης Βρετανίας και της Βόρειας Ιρλανδίας3», πριν από την τελική σημείωση 3, η οποία περιλαμβάνει το ακόλουθο κείμενο: 
            
            
               «Σύμφωνα με το πρωτόκολλο για τις Ιρλανδία/Βόρεια Ιρλανδία της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, η Βόρεια Ιρλανδία θεωρείται μέρος της Ευρωπαϊκής Ένωσης για τους σκοπούς της παρούσας εγγύησης. Ως εκ τούτου, ο τριτεγγυητής που είναι εγκατεστημένος στο τελωνειακό έδαφος της Ευρωπαϊκής Ένωσης επιλέγει διεύθυνση κατοικίας ή ορίζει αντίκλητο στη Βόρεια Ιρλανδία, εάν η εγγύηση μπορεί να χρησιμοποιηθεί σε αυτήν. Ωστόσο εάν, στο πλαίσιο της κοινής διαμετακόμισης, γίνει δεκτή εγγύηση στην Ευρωπαϊκή Ένωση και στο Ηνωμένο Βασίλειο, μια μοναδική διεύθυνση κατοικίας ή ένας διορισμένος αντίκλητος στο Ηνωμένο Βασίλειο μπορεί να καλύπτει όλα τα μέρη του Ηνωμένου Βασιλείου, συμπεριλαμβανομένης της Βόρειας Ιρλανδίας.».
            
            
               (6)Στο παράρτημα Γ2, το σημείο 1 τροποποιείται ως εξής:
            
            
               α)η φράση «της πρώην Γιουγκοσλαβικής Δημοκρατίας της Μακεδονίας» αντικαθίσταται από τη φράση «της Δημοκρατίας της Βόρειας Μακεδονίας»·
            
            
               β)προστίθεται η τελική σημείωση 2α στη φράση «το Ηνωμένο Βασίλειο της Μεγάλης Βρετανίας και Βόρειας Ιρλανδίας», η οποία περιλαμβάνει το ακόλουθο κείμενο: 
            
            
               «Σύμφωνα με το πρωτόκολλο για τις Ιρλανδία/Βόρεια Ιρλανδία της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, η Βόρεια Ιρλανδία θεωρείται μέρος της Ευρωπαϊκής Ένωσης για τους σκοπούς της παρούσας εγγύησης. Ως εκ τούτου, ο τριτεγγυητής που είναι εγκατεστημένος στο τελωνειακό έδαφος της Ευρωπαϊκής Ένωσης επιλέγει διεύθυνση κατοικίας ή ορίζει αντίκλητο στη Βόρεια Ιρλανδία, εάν η εγγύηση μπορεί να χρησιμοποιηθεί σε αυτήν. Ωστόσο εάν, στο πλαίσιο της κοινής διαμετακόμισης, γίνει δεκτή εγγύηση στην Ευρωπαϊκή Ένωση και στο Ηνωμένο Βασίλειο, μια μοναδική διεύθυνση κατοικίας ή ένας διορισμένος αντίκλητος στο Ηνωμένο Βασίλειο μπορεί να καλύπτει όλα τα μέρη του Ηνωμένου Βασιλείου, συμπεριλαμβανομένης της Βόρειας Ιρλανδίας.».
            
            
               (7)Στο παράρτημα Γ4, το σημείο 1 τροποποιείται ως εξής:
            
            
               α)η φράση «της πρώην Γιουγκοσλαβικής Δημοκρατίας της Μακεδονίας» αντικαθίσταται από τη φράση «της Δημοκρατίας της Βόρειας Μακεδονίας»·
            
            
               β)προστίθεται η τελική σημείωση 3α στη φράση «το Ηνωμένο Βασίλειο της Μεγάλης Βρετανίας και της Βόρειας Ιρλανδίας3», πριν από την τελική σημείωση 3, η οποία περιλαμβάνει το ακόλουθο κείμενο: 
            
            
               «Σύμφωνα με το πρωτόκολλο για τις Ιρλανδία/Βόρεια Ιρλανδία της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, η Βόρεια Ιρλανδία θεωρείται μέρος της Ευρωπαϊκής Ένωσης για τους σκοπούς της παρούσας εγγύησης. Ως εκ τούτου, ο τριτεγγυητής που είναι εγκατεστημένος στο τελωνειακό έδαφος της Ευρωπαϊκής Ένωσης επιλέγει διεύθυνση κατοικίας ή ορίζει αντίκλητο στη Βόρεια Ιρλανδία, εάν η εγγύηση μπορεί να χρησιμοποιηθεί σε αυτήν. Ωστόσο εάν, στο πλαίσιο της κοινής διαμετακόμισης, γίνει δεκτή εγγύηση στην Ευρωπαϊκή Ένωση και στο Ηνωμένο Βασίλειο, μια μοναδική διεύθυνση κατοικίας ή ένας διορισμένος αντίκλητος στο Ηνωμένο Βασίλειο μπορεί να καλύπτει όλα τα μέρη του Ηνωμένου Βασιλείου, συμπεριλαμβανομένης της Βόρειας Ιρλανδίας.».
            
            
               (8)Στο παράρτημα Γ5, η σειρά 7 τροποποιείται ως εξής: 
            
            
               (1)προστίθεται η υποσημείωση (**) στη φράση «Ηνωμένο Βασίλειο», η οποία περιλαμβάνει το ακόλουθο κείμενο:
            
            
               (2)«(**) Σύμφωνα με το πρωτόκολλο για τις Ιρλανδία/Βόρεια Ιρλανδία της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, η Βόρεια Ιρλανδία θα πρέπει να θεωρείται μέρος της Ευρωπαϊκής Ένωσης για τους σκοπούς της παρούσας εγγύησης.».
            
            
               (9)Στο παράρτημα Γ6, η σειρά 6 τροποποιείται ως εξής: 
            
            
               (1)προστίθεται η υποσημείωση (**) στη φράση «Ηνωμένο Βασίλειο», η οποία περιλαμβάνει το ακόλουθο κείμενο:
            
            
               (2)«(**)Σύμφωνα με το πρωτόκολλο για τις Ιρλανδία/Βόρεια Ιρλανδία της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, η Βόρεια Ιρλανδία θα πρέπει να θεωρείται μέρος της Ευρωπαϊκής Ένωσης για τους σκοπούς της παρούσας εγγύησης. ».
            
         
         
            
                  
                     (1)
                  
                        ΕΕ L 226 της 13.8.1987, σ. 2
               
               
                  
                     (2)
                  
                        Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558)
               
               
                  
                     (3)
                  
                        Εκτελεστικός κανονισμός (ΕΕ) 2019/1394 της Επιτροπής, της 10ης Σεπτεμβρίου 2019, για την τροποποίηση και διόρθωση του εκτελεστικού κανονισμού (ΕΕ) 2015/2447 σχετικά με ορισμένους κανόνες για την επιτήρηση για θέση σε ελεύθερη κυκλοφορία και την έξοδο από το τελωνειακό έδαφος της Ένωσης (ΕΕ L 234 της 11.9.2019, σ. 1)
               
               
                  
                     (4)
                  
                        Εκτελεστικός κανονισμός (ΕΕ) 2020/893 της Επιτροπής. της 29ης Ιουνίου 2020. για την τροποποίηση του εκτελεστικού κανονισμού (ΕΕ) 2015/2447 για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα, (ΕΕ L 206 της 30.6.2020, σ. 8)
               
               
                  
                     (5)
                  
                        ΕΕ L 317 της 14.12.2018, σ. 48
               
               
                  
                     (6)
                  
                        Πρωτόκολλο για τις Ιρλανδία/Βόρεια Ιρλανδία της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, ΕΕ L 29 της 31.1.2020, σ. 102
               
               
                  
                     (7)
                  
                        Κανονισμός (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για τις κοινοτικές στατιστικές του εξωτερικού εμπορίου με τις τρίτες χώρες και για την κατάργηση του κανονισμού (ΕΚ) αριθ. 1172/95 του Συμβουλίου (ΕΕ L 152 της 16.6.2009, σ. 23)
               
               
                  
                     (8)
                  
                        Εκτελεστικός κανονισμός (ΕΕ) 2020/1470 της Επιτροπής, της 12ης Οκτωβρίου 2020, σχετικά με την ονοματολογία των χωρών και εδαφών για τις ευρωπαϊκές στατιστικές σχετικά με το διεθνές εμπόριο αγαθών και τη γεωγραφική κατανομή για άλλες στατιστικές για τις επιχειρήσεις (ΕΕ L 334 της 13.10.2020, σ. 2)
               
               
                  
                     (9)
                  
                        ΕΕ L 103 της 3.4.2020, σ. 47